KÖZHASZNÚSÁGI BESZÁMOLÓ

A Neumann János Számítógép-tudományi Társaság (NJSZT)

2011. évi KÖZHASZNÚ szakmai és érdekképviseleti tevékenysége

Az NJSZT célja, hogy intézményektől független szakmai fórumként segítse hazánkban, illetve a magyar nyelvterületeken az információs társadalom tudatos értékteremtésre és értékmegőrzésre épülő megvalósítását.

A Társaság a közhasznú szervezetekről szóló 1997. évi CLVI törvény 27. §-ában rögzítetteknek megfelelően közhasznúsági nyilvántartásba vételi kérelmét a bíróságnak benyújtotta, így 1999. január 1-je óta közhasznú szervezetnek minősül. (Az NJSZT közhasznúsági tevékenységét a Fővárosi Bíróság 418. sz. nyilvántartási és Pk.60.433. ügyiratszám alapján látja el).

Társaságunk 2010. május 13-án, az éves közgyűlésén elfogadott hároméves programjának megfelelően végzi tevékenységét. A Társaság mottója „Tudás, elkötelezettség, felelősség” jegyében tűzte „ernyőjére” 2007-ben a Digitális Esélyegyenlőség programját. 

Jelen beszámoló a korábbi évek gyakorlata szerint az Alapszabály szerinti szerkezetben készült, a benne foglaltak minden esetben a digitális esélyegyenlőség megteremtését célzó törekvéseket is figyelembe veszik.

Az Elnökség határozata értelmében a 2012. évről készítendő Közhasznúsági beszámoló készül majd a civil szervezetekről szóló 2011.évi CLXXV. törvény előírásainak figyelembevételével.
I. Szakmai beszámoló

A fenti cél elérése érdekében a Társaság központi, területi, valamint szakmai szervezeteiben a következő közhasznú tevékenységeket végzi:

· Támogatja az informatika kutatási és fejlesztési tevékenységeit, segíti ezek népszerűsítését, elismertetését;

· alkotó szakmai közösségeket működtet;

· nemzetközi szakmai kapcsolatokat ápol és törekszik azok szélesítésére;

· a civil szféra számára elkötelezetten közvetíti az információs társadalom értékeit;

· felkérésre szakvéleményt készít az informatikával, valamint a tudásalapú információs

· társadalommal kapcsolatos kezdeményezésekről, dokumentumokról, kutatási, fejlesztési, valamint képzési programokról; állásfoglalásokat fogalmaz meg, pályázatokat koordinál, illetve azokban aktívan részt vesz;

· a digitális esélyegyenlőség megteremtése érdekében évtizedes tapasztalatait felhasználva

· országos – százezreket érintő – képzési programokat (pl. ECDL, NETSZEREGY)

· kezdeményez és irányít;

· a társadalom életminőségének javítása érdekében egyik legfontosabb feladatának tekinti az EGÉSZ-ség (életmód, népegészségügy, prevenció, egészségügy, utógondozás, stb.) infokommunikációs eszközökkel való támogatását;

· elkötelezetten támogatja az informatikai tehetséggondozás ügyét: országos és nemzetközi versenyeket szervez és azokra felkészít, szakköröket működtet, ösztöndíjakat adományoz;

· diákok és fiatal szakembereknek számára biztosít részvételi lehetőséget a szakmai közéletben;

· a szakmai eredményeket évente az általa alapított díjakkal ismeri el;

· támogatást nyújt hátrányos helyzetűek számára: együttműködik a gyermekszegénység felszámolásában; ingyenes képzést nyújt daganatos gyerekek számára; szakmailag segíti és anyagilag támogatja a halmozottan hátrányos helyzetűek életminőségét javító fejlesztéseket;
· a múlt értékeinek megőrzés érdekében a hazai számítástechnika történetét feltáró előadásokat szervez és partnereivel nemzetközi viszonylatban is jelentős informatika-történeti gyűjteményt hoz létre és vállalja annak jövőbeni működtetését; 
· rendszeresen szervez hazai és nemzetközi szakmai rendezvényeket;

· szakértői és tanácsadói rendszert működtet.

A célok szerinti közhasznú tevékenységét az alapszabállyal összhangban az alábbi tartalommal látja el:

a) Az NJSZT szakmai közéleti munkára ad lehetőséget

· Különböző szervezetekkel kötött megállapodások keretében tisztségviselőink és képviselőink segítik a szakmai célkitűzések és a hatékonyabb érdekképviselet megvalósítását az alábbi szakmai szervezetekben: IVSZ, Infotér, IEEE Hungarian Section, illetve az informatikában érdekelt tárcáknál. Ezen kívül aktívan képviselteti magát a hazai szakmai fórumokon is. 

· Kutatási, fejlesztési, oktatási és továbbképzési programokat véleményez és részt vállal azok kidolgozásában

b) Az NJSZT kulcsszerepet játszik az informatikai írástudás társadalmasításában
Az informatikai írástudás társadalmasítása érdekében a Társaság 1997 óta folyamatosan végzi az ECDL vizsgarendszer működtetését. Az akkreditált vizsgaközpontok száma 2011. év végén 370 volt, amely továbbra is országos lefedettséget biztosít. A 2011. évben mintegy 22-ezren, az év végéig összesen pedig több mint 406 ezren váltottak ECDL vizsgakártyát. Közülük tavaly 19 ezer, összesen 270.902 fő szerezte meg a bizonyítványt.

Az ECDL a Felnőttképzési Akkreditációs Testület (FAT) által akkreditált program, amelyet országos szinten az NJSZT - akkreditált felnőttképzési intézményként, a nemzetközi ECDL Alapítvánnyal érvényben lévő szerződése értelmében, a nemzetközi szabályok alapján -  felügyel és koordinál. A 2005-ben bevezetett kétszintű informatika érettségin jelesre vizsgázók továbbra is ECDL-vizsga nélkül, a mindenkori legnagyobb kedvezménnyel kérhetik az ECDL bizonyítványt. A közoktatáson kívül az ECDL a szakképzésben is megjelenik: az Országos Képzési Jegyzékben szereplő, számítógép-használatot igénylő szakképesítések szakmai és vizsgakövetelményei az ECDL-re épülnek, így a képzések és az ECDL között átjárhatóság van.

Az informatikai írástudás terjesztése érdekében Társaságunk - az ECDL-ben folytatott tevékenységén túl - komplex képzési csomagot fejlesztett ki "Netszeregy - 3 nap alatt az internet körül" címmel. A program - teljes oktatási módszertan, a végfelhasználói tananyag (4 db tankönyv + multimédiás oktató, gyakorló CD) és tanár-továbbképzési/multiplikátori tananyag, intézményi felkészítő dokumentáció, országos online adminisztrációs rendszer és vizsgaszoftver - országos bevezetésre rendelkezésre áll.  

A több helyszínen végzett, számos különböző korú és élethelyzetű tanuló bevonásával végzett pilot oktatás eredménye azt mutatja, hogy a képzés végeztével a résztvevők képessé és motiválttá váltak arra, hogy a világhálón eligazodjanak és alapvető ügyeiket elektronikusan is képesek legyenek intézni. A próbaüzem alapján elmondható, hogy a programhoz tartozó online adminisztrációs rendszer alkalmas a képzési folyamat teljes országos adminisztrálására és a hatályos felnőttképzési törvényben előírt adminisztrációs követelmények teljesítésére, az online vizsgarendszer pedig kiválóan alkalmas a megszerzett tudás mérésére. Láthatóvá vált, hogy a lakosság körében jelentős igény mutatkozik a képzésre. Az országos elterjesztést a szakmában több mint 40 éves, a digitális írástudás terjesztésében 14 éves tapasztalattal rendelkező NJSZT - a szakpolitikával együttműködésben - feladatának tekinti és vállalja.
Közhasznú programja keretében az NJSZT 2011-ben is folytatta önkéntes munkáját a Semmelweis Egyetem 2. sz., Tűzoltó utcai Gyermekklinikáján, ahol 2009. óta heti rendszerességgel, önkéntes tanárokkal tartott foglalkozásokat a gyógyulás alatt álló gyermekek számára; emellett negyedik éve segíti a belvárosi Vadász utcai nyugdíjas-ház Csombordi Kálmán számítógépes klubjának működését is rendszeres ingyenes képzéssel, tananyagokkal és konzultációval. 

c) A Társaság szakmai közösségeinek tevékenysége
Az NJSZT 21 alkotó szakmai közössége egyre inkább épít a fiatal szakemberek érdemi szakmai hozzájárulására. Különös tekintettel arra, hogy e közösségek legtöbbjének szakterülete a fiatalabb generációk jelenét és jövőjét meghatározó téma, nagyon fontos az, hogy az érintettek maguk is vegyenek részt jövőjük formálásában. Az NJSZT a következő területeken várja fiatalok bekapcsolódását is:

e-Learning szakmai közösség 

Az e-Learning módszerek és tananyagok az információs társadalom lehetőségeiből és igényeiből fakadnak. Mivel az eredmények csupán néhány éves – esetleg egy évtizedes – múltra tekintenek vissza, természetes, hogy a téma legjobb hozzáértői között ott lehetnek azok is, akik már az „információs társadalom gyermekeiként” kerültek ki az iskolából. 

A szakmai közösség kiváló lehetőséget nyújt a témában való elmerülésre, új kezdeményezések felkarolására, olyan rendezvényeken való részvételre (illetve azok szervezésére), amelyek célja az e-Learning magyarországi népszerűsítése, az e-Learning technikák, szabványok, alkalmazások és módszertani megoldások széles körű ismertetése. A közösség szakmai tanácsadással, illetve külső konzulensek biztosításával támogatja az 
e-Learnig-gel foglalkozó diplomamunkák és PhD dolgozatok megírását és publikálását. 

2011-ben 6. alkalommal rendezték meg a MoodleMoot konferenciát. Részt vettek a III. Oktatás-informatikai konferencián (Budapest ELTE), a Multimédia az oktatásban 2011 konferencián Csíkszeredán, a XII. eLearning Fórumon (Budapest SZÁMALK), valamint a Debreceni Drupal-napokon. 

Ergonómiai tervezés mindenkinek (HCI&DfA) szakmai közösség 

A szakmai közösség az informatikának olyan területével foglalkozik, amely szintén nagyon „friss”: Magyarországon az elmúlt (két) évtizedben  a Human Computer Interaction, valamint a Design for All megtalálta a maga szerepét az informatikai és műszaki tudományokban, a gazdaságban, az oktatásban, a felhasználóbarát termékek és szolgáltatások fejlesztésében és még számos egyéb multidiszciplináris területen.  
A közösséghez való csatlakozással a fiatalok számára lehetőség nyílik a HCI&DfA eszközeinek, fejlesztési és felhasználási módszereinek megismerésére és megismertetésére, az ezekkel kapcsolatos technikai, pedagógiai, pszichológiai, szoftver-ergonómiai és szociológiai kérdések megvitatására, hazai és külföldi tapasztalatok, eredmények bemutatására és megismerésére. A szakmai közösség szeretné segíteni többek között a HCI&DfA oktatási területeken történő alkalmazását, az EDeAN hálózatban való magyar részvételt és az IKT használatának akadálymentesítését is.

2011-be megrendezték Veszprémben az IFIP TC 13 ülését, az „Akadálymentes web-tervezés” workshopot, valamint a Lux at Colour Vesprimiensis konferenciát;

Fogyatékkal élőket támogató szakmai közösség

A szakmai közösség célja, hogy fórumot teremtsen a fogyatékkal élők (érzékszervi, testi, értelmi fogyatékosok, beszédgondokkal küszködők) számára az informatika megismerésére, az egyes fogyatékossági ágazatok informatikai szakembereinek továbbképzésére, és megteremtse azokat az eszközöket, amelyekkel megkönnyíthető integrálódásuk az információs társadalomba.

Az együttműködés lehetőségeit a speciális kiegészítő eszközök, az alkalmazott szoftverek bemutatásával, konzultációk, előadások, intézménylátogatások szervezésével valósítja meg. Ezen a területen kiemelten nagy szükség van a fiatal újító és elkötelezett informatikus szakemberek aktív közreműködésére.

Gazdaságinformatikai Kutatási és Oktatási Fórum (GIKOF)

A 10 éves Gazdaságinformatikai Kutatási és Oktatási Fórum küldetése egyfelől, hogy  segítse a gazdaságinformatikus egyetemi szakokat (BSc, MSc-szintek, doktorandusz képzés) oktató intézmények szakmai együttműködését; és segítse a tematikák egységesítésének és az együttoktathatóság feltételeinek megteremtését is; másfelől pedig támogassa a  gazdaságinformatikus-képzéssel, az üzleti alkalmazások fejlesztésével és a kutatásokkal kapcsolatos eredményekről beszámoló szakcikkek publikálását. Évről évre megrendezendő konferenciáin lehetőséget biztosít fiatal diplomások, illetve egyetemi/főiskolai hallgatók eredményeinek közzé tételére is. 

Informatikai Kutatást és Oktatást Népszerűsítő Kör (IKON)

A szakosztály 2003-ban alakult, a korábban az ELTE-n működő IKON kör elsősorban informatikatanárokból álló hallgatói közösségből. Fő célja az informatikatanár-szakos hallgatók szakmai munkájának segítése. A Kör szándéka szerint lehetőséget kíván teremteni iskolákban szakkörök tartására, segíteni a hallgatóknak eljutni a szakmai konferenciákra, ahol előadóként és részvevőként megismerkedhetnek ennek a gyorsan fejlődő tudományterületnek az újdonságaival. A szakosztály az ELTE-n kívül a Debreceni Egyetem és a Szegedi Tudományegyetem hallgatóit és oktatóit is bevonja a munkába. 

Informatika-történeti Fórum (iTF)

Az ITF célja az informatika történetével kapcsolatosan különböző helyeken és célokkal folyó kutatási, emlékmegőrzési és bemutatási tevékenységek segítése, találkozási lehetőségek és vitafórum biztosítása, népszerűsítése. A közösség kiváló fórumot teremt az idősebb és a fiatalabb generációk együttműködéshez: a múlt értékeinek a jelenbe-jövőbe történő áthagyományozásához.  2011. évi rendezvények: 

„Akkor és most”: A személyi számítógépek nagy családja, a Sinclair. 

 Nagy hazai műhelyek: SZKI, SZÁMALK-csoport, MTA-SZTAKI, VIDEOTON, IBM

A számítástechnikai oktatás kezdetei: a Budapesti Műszaki Egyetem; a Piarista Gimnázium és kiemelkedő tanára, Kovács Mihály

Az INTERNET kezdetei az MTA-SZTAKI-ban 

DOStalgia - 30 éves az IBM PC (kiállítás és szakmai nap a Magyar Műszaki és Közlekedési múzeumban (társ rendezés). 

Elkészült továbbá az „Arcképek a magyar informatika történetéből” c. első videóinterjú- sorozat.

Junior Tagozat

Az NJSZT ifjúsági tagozatának célja kifejezetten az ifjabb korosztály bevonása a szakmai közéletbe, számukra együttműködési lehetőségek biztosítása tapasztalatcserére építő rendezvények segítségével. A közösség 2011-ben is együttműködött a Magyar Villamosmérnök- és Informatikus-hallgatók Egyesületével (MAVE) a 2011. április 29. és május1. között tizenegyedik alkalommal megrendezett BME Nemzetközi 24 órás Programozóversenyen. Szintén a MAVE-val együttműködve aktívan részt vesz informatikus-hallgatókat célzó, naprakész, gyakorlati tudást átadó tanfolyamok szervezésében.                                                                                                 Ezen szakmai tanfolyamok keretében a hallgatók olyan tudásra tehetnek szert, mely a hazai felsőoktatás keretein belül egyelőre egyáltalán nem, vagy csak korlátozott mértékben elérhetőek.

Képfeldolgozók és Alakfelismerők Szakosztálya (KÉPAF)

A szakmai közösség alapvetően a digitalizált képek számítógépes feldolgozásával és felismerésével kapcsolatos tudományos kutatások, fejlesztések és új számítógépes termékek számára biztosít szakmai fórumot. 

Az NJSZT-n keresztül kapcsolódik nemzetközi társszervezetekhez, köztük az International Association Pattern Recognition (IAPR) szervezethez. A KÉPAF kétévente országos konferenciát szervez a szakma részére. Saját alapítású elismeréssel, a Kuba Attila-díjjal ismeri el a tehetséges fiatal kutatók eredményeit.

Közoktatási Szakosztály

A szakmai közösség az informatika és egyéb tantárgyakat tanító tanárok számára hivatott fórumot biztosítani az informatika oktatási kérdéseiben való együttműködéshez, az IKT tantárgyi és azon túlmutató lehetőségeivel való megismertetésük és segítésük révén. Játékos vetélkedőket, versenyeket, összejöveteleket és fórumokat szervez, amelyek az ismerkedés mellett az aktivitást is elősegítik. Közreműködik hazai és nemzetközi szakmai szervezetek munkájában. 

Évek óta szerkeszti a Ponticulus Hungaricus webfolyóiratot (http://www.ponticulus.hu/), portált üzemeltet (http://njszt-kozokt.inf.elte.hu/), és évente megújuló versenykínálattal igyekszik az innovatív IKT eszközökkel megismertetni a közoktatást. Nemzetközi szinten, szorosan együttműködik az IFIP Oktatási Bizottságával (http://www.ifip-tc3.net/). A közösség minden, az oktatás iránt elkötelezett tanárt, oktatási szakembert vár soraiba. 2011-ben csatlakoztak a nemzetközi BEBRAS-kezdeményezéshez. (A Bebras Dr. Valentina Dagiene litván professzor által életre keltett verseny, amelynek célja, hogy felkeltse az érdeklődést az informatika iránt, feloldja az informatikával kapcsolatos félelmeket, negatív érzéseket; megmutassa az informatika területének sokszínűségét, felhasználási lehetőségeit és területeit. 

Logo szakmai közösség

A szakosztály célja, hogy támogassa a képességek, készségek fejlesztésére alkalmas programok, taneszközök elterjesztését és használatát a közoktatásban. A Logo programnyelv a kognitív és szociális képességek fejlesztésének egyik fontos eszköze, ezért az oktatás tervezésekor kiemelt prioritást érdemel. Az oktatás minőségének fejlesztése és a problémamegoldás eszközeként használható programnyelvek elterjesztése érdekében.  Az informatika-oktatás prioritásaihoz és az aktuális fejlesztésekhez illeszkedő módon a szakmai közösség tagjai rendszeresen vállalnak előadásokat, módszertani bemutatókat, pedagógus-továbbképzéseket. A témával kapcsolatos tapasztalatokat, eredményeket hazai folyóiratokban, könyvekben publikálják. 

Magyar Fuzzy Társaság

A Nemzetközi Fuzzy Szövetség (IFSA) tagja. Célja, hogy intézményektől független szakmai fórumként segítse hazánkban, illetve a magyar nyelvterületeken az ún. lágy számítástudomány, azon belül a fuzzy logika alkalmazását és fejlesztését, az eredmények elterjesztését. Tevékenységének fő területei a fuzzy technológiák, a neurális hálózatok, a generikus algoritmusok, a bizonytalanság modellezése, a hibrid rendszerek és ezek alkalmazásai.

Valamennyi konferencia célja a számítási intelligencia témakörébe tartozó ágazatokban folyó tudományos és kutató munka ismertetése, publikálása és előadása, amelyek immár az IEEE támogatását élvezve az IEEE Xplore publikációs gyűjteménybe is bekerülnek.

Mesterséges Intelligencia Szakosztály (MI)

A szakmai közösség célja a mesterséges intelligencia (MI) területén működő hazai kutatók, fejlesztők, alkalmazók és oktatók tevékenységének összefogása, a tagok nemzetközi tudományos közéletben való részvételének támogatása. Rendszeres szemináriumai fórumot biztosítanak a mesterséges intelligencia különféle területeit művelő hazai szakemberek számára mind a saját eredmények bemutatására, mind pedig a mesterséges intelligencia jellegzetes módszereinek, a hazai és a nemzetközi eredményeknek a megismertetésére. A szakosztály az NJSZT-n keresztül kapcsolódik a nemzetközi társszervezetekhez, köztük az európai MI közösséget képviselő European Coordinating Committee for Artificial Intelligence (ECCAI) szervezethez. A szakmai közösség nyitva áll minden olyan fiatal szakember és/vagy érdeklődő számára is, aki a mesterséges intelligencia témakörében tevékenykedik. 

MicroWorlds Logo Szakosztály

A szakmai közösség célja a pedagógia, ezen belül a Logo-pedagógia fejlesztése és terjesztése, a MicroWorlds Logo és más hasonló szellemiségű programok eljuttatása az iskolákhoz, az ezekhez kapcsolódó segédanyagok elkészítése és az oktatásban való terjesztése. Tapasztalatairól évente konferenciát szervez (HungaroLogo konferencia), illetve határon túli „jószolgálati” előadássorozatokat is rendszeresen tartanak. 

MultiMédia az Oktatásban (MMO)

A kifejezetten a fiatalabb generációhoz köthető tudományterületet képviselő szakmai közösség olyan új tagok jelentkezését várja, akik a multimédia eszközeit, fejlesztési és felhasználási módszereit szeretnék megismerni, vagy ezen a területen szeretnék tudásukat kamatoztatni. A közösség rendezvényein lehetőség nyílik az ezekkel kapcsolatos pedagógiai, pszichológiai és módszertani kérdések megvitatására, hazai és külföldi tapasztalatok, eredmények bemutatására és megismerésére is.
Az NJSZT-MMO hivatalos kétnyelvű elektronikus szakmai folyóirata a Journal of Applied Multimedia (JAMPAPER - www.jampaper.eu. A szakosztály által adományozott elismerések: Multimédia az oktatásban gyűrű – tananyag díj, képzés díj és életmű díj valamint a Multimédia az oktatásban örökös tag elnevezésű díjak. 

Orvosbiológiai Szakosztály

A fiatal szakemberek mind nagyobb számban való csatlakozására számító szakmai közösség célja, hogy fórumot biztosítson a számítástechnika orvosi és biológiai alkalmazásaival foglalkozó szakembereknek, tájékoztatást nyújtson a hazai kutatási, fejlesztési és alkalmazási projektekről. 

A szakosztály 2011-ben több tudományos ülést tartott: pl. a Magyar Kardiológus Társaság Informatika a Kardiológiában Munkacsoportjával közös szervezésben a Telemedicinális EKG interoperabilitás kérdéseivel foglalkozott, az orvosszakmai regiszterek kórház informatikai rendszerekbe integrálhatóságának kérdéseit tekintette át. Az EHR-QTN projekttel közös rendezett másik tudományos ülés teret adott hazai egészségügyi informatika témájú új tudományos munka (Ph.D. tézis) bemutatkozásának, majd áttekintést adott az elektromos recept rendszerek megítélési szempontjairól, illetve a hazai elektromos recept tervekről. A szakmai közösség vezetősége kiemelten fontosnak tartja az orvos-informatika területén a fiatalabb generáció  szakmai támogatását.

Számítógépes Grafika és Geometria Szakosztály (GRAFGEO)

A GRAFGEO a számítógépes grafika, geometriai modellezés, mérnöki rekonstrukció hagyományos témaköreit műveli, de a modern tendenciáknak megfelelően a szakosztály tevékenysége folyamatosan kibővül a virtuális valóság, szintér rekonstrukció, multimédia, valósághű modellezés, és a grafikus processzorok alkalmazása modern területeinek művelésével is. A GRAFGEO szakmai fórumot biztosít az új tendenciák, termékek és megoldások megismerésére és megismertetésére, szakmai előadások, konferencia- beszámolók, és a rendszeresen megrendezésre kerülő Magyar Számítógépes Grafika és Geometria Konferencia keretében. A szakosztály kapcsolatot tart fenn nemzetközi társszervezetekkel, elsősorban a EUROGRAPHICS-szal.

Szimbolikus Rendszerek Szakosztály

A Szimbolikus Rendszerek Szakosztály 2010 novemberében alakult meg, így a 2011-es év első fele a kapcsolatok kiépítésével és kiszélesítésével telt. A 2011-es év eredményeként mindenképpen szót érdemel a szakosztály honlapjának elkészítése. Ehhez kapcsolható egy pályázat meghirdetése, melyet a szakosztály logójának elkészítésére írtunk ki. 

Az év második felében több rendezvényen képviseltette magát a közösség. A PTE PMMIK által szervezett 7th PHD & DLA SYMPOSIUM nemzetközi konferencián egy teljes szekciót kaptunk, melyet a szakosztálynak kellett megszervezni.  A „Szimbolikus számítások” szekcióban több meghívott előadó is szerepelt, köztük neves külföldiek is.

Szoftverminőség és -menedzselés szakmai közösség

A közösség célja, hogy a Neumann Társaság lehetőségeit felhasználva hozzájáruljon a magyar szoftveripar érettségi szintjének emeléséhez, ezen keresztül a belföldi és külföldi partnerek által igényelt termékek és szolgáltatások minőségének javításához. 

A szakosztály 1996 óta élő web oldalán keresztül hívja fel a figyelmet a szoftverminőséggel, szoftverfolyamat javítással kapcsolatos hazai és nemzetközi eseményekre. 2011-ben képviseltették magukat a NESSI NTP-ben; megrendezték az IFIP TC2 CEE-Set 2011 konferenciát Debrecenben, valamint az EuroSPI2011 konferenciát Budapesten (?)

Robotika szakosztály

A Robotika szakmai közösség legfőbb feladata, hogy összefogja a robotika iránt érdeklődőket. A szakosztály törekszik a robotika és a társterületek közötti együttműködés megvalósítására, a hatékony, eredményes jelenlétre a hazai és nemzetközi szakmai közéletben.

Célja továbbá a robotikához kapcsolódó témakörök népszerűsítése, a diákok, kutatók, és a szakemberek bevonása a szakmai közéletbe. Rendszeresen szerveznek országos és nemzetközi robotika témájú versenyeket is, diákok számára is.

2011-ben is megrendezték a  RobotNap nevű robotkonferenciát és részt vettek a RoboCup rendezvényen, amely  a világ egyik legnagyobb robotika témájú versenye és összejövetele.

Tehetséggondozási szakmai közösség

Az NJSZT, illetve annak 1999-ben alakult Tehetséggondozási szakmai közössége 1985 óta (az első Nemes Tihamér Országos Középiskolai Számítástechnikai Tanulmányi Verseny megrendezése óta) továbbra is minden évben megszervezi a már hagyományos országos  informatikai diákversenyeket: a Logo Országos Számítástechnikai Tanulmányi Versenyt, a Nemes Tihamér Országos Középiskolai Számítástechnikai Tanulmányi Versenyt és a Nemes Tihamér Országos Középiskolai Alkalmazói Tanulmányi Versenyt. Részt vesz továbbá az Informatikai Országos Középiskolai Tanulmányi Verseny lebonyolításában, működteti az országos tehetséggondozási szakkörrendszert, és hagyományaihoz hűen végzi a legtehetségesebb diákok felkészítését a nemzetközi és közép-európai informatikai diákolimpiákra.  A soron következő Közép-európai Informatikai Diákolimpia (CEOI) házigazdája 2012-ben a Neumann János Számítógép-tudományi Társaság. (Tata, 2012. július 6-13.) A 2012. évi Nemzetközi Informatikai diákolimpia (IOI) helyszíne pedig Milánó (Olaszország).

Webalkalmazások fejlesztése

Az egyik „legfiatalosabb” témában működő Webalkalmazások Fejlesztése szakmai közösség küldetése magáért beszél. 2011-ben megrendezték többek között a Magyarországi WEB Konferenciát,  a Debreceni Drupal-napokat, New tecnology Meetup-ot szerveztek; közreműködtek az NJSZT honlapjának Drupal-alapú fejlesztésében és számos közéleti megjelenésük is volt. Várják új tagok jelentkezését is a további közös munkára.

d.) Az NJSZT állami szervek, gazdálkodó szervezetek, társadalmi szervezetek felkérésére, megbízására vagy tagjainak kezdeményezésére állást foglal fontos szakmai és az informatikával kapcsolatos társadalmi kérdésekben, koncepciókat, tanulmányokat, szakvéleményeket dolgoz ki nyilvántartott egyesületi szakértők közreműködésével 
A Társaság szakértői munkáit (különféle hivatalos dokumentum-, illetve törvénytervezet véleményezését) minisztériumi és főhatósági felkérésre 2011. évben alkalomszerűen - nagyon rövid határidőkkel - testületi munka keretében végezte.
e) A Társaság részvétele hazai és nemzetközi projektekben
TÁMOP Szeged
2011-ben lezárult a Szegedi Tudományegyetemmel közösen elnyert TÁMOP - 4.2.3-08/1-2009-0015 számú pályázat szakmai megvalósítása. A pályázat az Informatikatörténeti Múzeum Alapítvány gyűjtemény fejlesztésére szolgált. A pályázat keretében elkészült a működő képes eszközök interaktív eszközbemutatója, az informatikai részterületes ismertetése, a Gyűjteményben található és kiállításra tervezett tárgyak adatbázisa, valamint egy új honlap fejlesztése. A pályázati eredmények hozzájárulnak ahhoz, hogy a Gyűjtemény az új helyén a 2012-ben megnyíló szegedi Agórában kiváló szakmai tartalommal kerüljön kiállításra. A pályázat pénzügyi elszámolása 2012. I. negyedévében zárul. 
eVITA
A pályázati folyamatok elhúzódása következtében csak 2011 novemberében zárult az NTP_08-1-2008-0010 számú eVITA Nemzeti Technológiai Platform pályázat. A pályázat keretében elkészült az életvitelt segítő infokommunikációs technológiák és alkalmazások fejlesztésére vonatkozó Stratégiai Kutatási Terv, a Stratégiai Megvalósítási Terv, valamint több rendezvény is megrendezésre került. 
Informatikatörténeti Kiállítás
Az NJSZT, mint az ITMA (Informatikatörténeti Múzeum alapítvány) alapítója komoly erőfeszítéseket tesz/tett annak érdekében, hogy a jelenlegi öthalmi volt szovjet laktanya területén méltatlan körülmények között tárolt egyedülálló gyűjtemény méltó helyre költözhessen és XXI. századi élményt nyújtó módon kerüljön bemutatásra. Az NJSZT kiemelt együttműködő partnerségben működik együtt Szeged Megyei Jogú Város Önkormányzatával az EU-s pályázatból támogatott szegedi Agóra program megvalósításában. A szegedi Agórában kerül méltó elhelyezésre a gyűjtemény. A gyűjtemény új helyszínen történő bemutatására az NJSZT Szakmai Tanácsadó Testületet hozott létre, mely megalkotta és elfogadta a kiállításra kerülő tárgyak listáját és a kiállítás koncepcióját.

f) Előadások, ankétok, konferenciák, kongresszusok, szemináriumok, szakmai bemutatók, kiállítások, tanfolyamok, szakmai tanácsadás, bel- és külföldi szakmai tanulmányutak 
Szakmai összejövetelek, klubok, rendszeres találkozók 
A Neumann Klub NJSZT-Újklub néven továbbra is aktuális, közérdekű témákkal és meghívott előadókkal tartja összejöveteleit

A rendszeres szakmai összejövetelek sorában kiemelkedő szerepe van az NJSZT-Újklub keretében működő Szoftvertechnológiai Fórum rendezvénysorozatnak, amelynek 2011-ben legsikeresebb előadása „The Challenge of Pervasive Software to the Conventional Wisdom of Software Engineering” (Mary Shaw, Institute for Software Research, Carnegie Mellon University) volt.
A részvétel minden alkalommal ingyenes.

Rendezvényeink közül az alábbiakat emeljük ki:

ECDL vizsgaközpontok XIII. Országos Fóruma és Futurisztikus retro-party
2011. május 27-én, az ECDL vizsgaközpontok XIII. Országos Fórumán több száz akkreditált vizsgaközpont képviselője vett részt. Ekkor került sor a 400.000. hazai ECDL-vizsgakártya, valamint a Legjobb vizsgaközpont-díj ünnepélyes átadására is. A vizsgakártyát az NJSZT Győri-Dani Lajosnak, a Magyar Máltai Szeretetszolgálat (MMSZ) ügyvezető alelnökének adományozta. Az MMSZ-szel az NJSZT együttműködési keret-megállapodást írt alá az informatikai írástudás közös terjesztése érdekében. 2011. legjobb ECDL-vizsgaközpontja a 2010. évhez hasonlóan a szolnoki Karakter kft. lett.

Az ECDL Fórum hivatalos programját a Műszaki és Közlekedési Múzeum patinás termeiben a „Futurisztikus retro-party Neumann János nyomában” című konferencia, majd kötetlen zenés est követte. 

További részletek a honlapon olvashatóak: http://njszt.hu/neumann/esemeny/20110407/futurisztikus-retroparty-neumann-janos-nyomaban
Info Éra 2011 Konferencia
A 160 fő részvételével Füzesgyarmaton 2011. november 17-19.között megrendezett konferencia egyik szakmai-támogatója az NJSZT, kiemelt témája pedig a tehetséggondozás volt. Az NJSZT által létrehozott Nemes Tihamér OITV regionális versenybizottságok minden évben e konferenciával összekötve itt tartják az adott tanévbeli verseny tapasztalataiknak megbeszélését, valamint a következő évekre vonatkozó terveik megvitatását. A Tehetséggondozási Szakosztály pedig minden évben itt tartja meg éves közgyűlését. Az informatika oktatás szabályozása és módszertana a közoktatásban témakörű rendezvénysorozat 2011-es konferenciájának fő témaköre az információs társadalom volt, amelyet kitűnően jellemez a két plenáris-előadás: 

Csepeli György, Nagyfi Richárd: Élet és társadalom a Facebook-on
Szilágyi Bernadett,:A web szépsége avagy biztonságosabb internet
A konferenciának másik kiemelt eleme az informatika oktatás egy speciális területének, a képszerkesztésnek az áttekintése volt, melyet egy másik plenáris előadás fémjelez:

Csetverikov Dmitrij: A 4D stúdió - Dinamikus 3D-s modellek létrehozása videofelvételek alapján
További részletek a konferencia honlapon olvashatók (http://www.infoera.hu).  

5. DE! Digitális esélyegyenlőség konferencia
Telt házas érdeklődés mellett került sor 2011. november 24-én az 5. Digitális esélyegyenlőség konferenciára. Az NJSZT kiemelkedő, évenkénti rendezvényének témája az életvitelt segítő informatikai alkalmazások voltak. Az előadók sok figyelemre méltó gondolatot és kutatási eredményt osztottak meg a hallgatósággal. Az előadások prezentációi, illetve a teljes internetes közvetítés hozzáférhető a www.njszt.hu oldalon.

A Neumann János Számítógép-tudományi Társaság kezdeményezésére, az Informatikai, Távközlési és Elektronikai Vállalkozások Szövetsége és az Informatika a Társadalomért Egyesület közösen hirdette meg az év informatikai újságírója díjat, amelyet a 2010-ben elhunyt kiváló újságíróról, Kovács Attiláról neveztek el. A díjat 2011-ben Elek László a Magyar Rádió volt munkatársa kapta a szakmai zsűri javaslata alapján.
A konferencián kerültek átadásra az NJSZT által adományozott díjak is.
Nemzetközi részvételű konferenciák Magyarországon

IFIP TC2 CEE-SET’2011
2011. augusztus 24-26. között sikeresen zajlott le az IFIP TC2 Central and Eastern European Conference on Software Engineering Techniques konferencia. Az eseményen Bulgária, Csehország, Kanada, Lengyelország, Magyarország, Németország, Olaszország, Románia, Szerbia és Szlovákia szakmai előadói vettek részt. Előrendezvényként az NJSZT egynapos tutoriált tartott Hands-on SPICE címmel, Bíró Miklós vezetésével. Az ISO/IES 15504, a folyamatok, különösképpen a szoftverfejlesztési folyamatok felmérésének s javításának nemzetközi szabványa, amelynek alkalmazása egyre inkább szükségessé válik egy cég piaci pozícióinak megőrzéséhez.

g) Az NJSZT szakértői rendszere
A Társaság az Alapszabályban foglaltak értelmében a szakértői tevékenységet koordinálja a szaktudás szervezett keretek közötti hasznosítása érdekében. A szakértők besorolásának áttekinthetőnek és különböző szempontok szerint visszakereshetőnek kell lennie, ezért a Társaság szakértői névjegyzéket vezet, amely alkalmas a szakértők szakterülete, nyelvismerete, tevékenységi köre, és a foglalkozási ágazat szerinti visszakeresésére. 

A szakértői tevékenység esetében is fontos. a mind nagyobb nyilvánosság biztosítása, mivel csak így biztosítható a szerződéses munkák számának növelése.

A szakterületek szerinti besorolásnak alapvető jelentősége van a szakértői igazolványok kiadásánál, ugyanis ez a nómenklatúra határozza meg, hogy a szakértő mely szakértői terület(ek)re kapja meg szakértői engedélyét. Több szakterületre szakértői igazolvány csak szakterületenként benyújtott kérelem esetén adható ki. vagyis automatikusan nem ját több szakértői igazolvány.

A főbb szakterületek a következők:
· IT alkalmazási rendszer-tervezés

· Informatikai( infrastruktúra

· Informatikai beruházás, beszerzés

· Informatikai biztonság

· Intelligens kártyák

· Információrendszer-ellenőrzés, auditálás

A szakértői besorolások felülvizsgálatát és korszerűsítését a társaság nagy tekintéllyel bíró szakértői csoportja a technológiai változás és a szakma igényei alapján végezte el és végzi el a jövőben is. 

Az új igények benyújtásához és a régi szakértői engedélyek átsorolásához és nyilvántartásához egyaránt szükség van a korábbi és az új besorolási szempontok nyilvántartására, és azok rendszerének ismeretére.

A Társaság a minősített szakértőknek nyilvánosságot biztosít saját havi lapjában és a honlapján. Az NJSZT szakértők közreműködésével vállalt szerződéses munkák számának növelése a jövő évek fontos feladata lehet, ugyancsak megfontolandó a szakértői területek ismételt felülvizsgálata, mivel a szakmai fejlődés eredményeképpen újabb szakterületek is nagyobb figyelmet érdemelnének.

h) Az NJSZT területi szervezetei 
Területi szervezeteink az előző évekhez hasonlóan, 2011-ben is számos magas szakmai színvonalú rendezvényt szerveztek, hozzájárultak az ifjúság szakmai fejlődéséhez, a digitális írástudás terjesztéséhez, elősegítették a szakmai tapasztalatcserét, valamint sikeresen működtetnek számos szakmai közösséget.

Újjáalakulásuk évére a Bács-Kiskun megyei szervezet alapvető célkitűzése volt a közösség fejlesztése, bővítése, a szakmai kapcsolatok kiépítése a partnerintézményekkel, illetve tevékenységük széles körű megismertetése. Előremutató együttműködési tárgyalásokat kezdtek több helyi, valamint romániai oktatási intézménnyel. A szervezet több aktív tagja részt vett a keceli digitális közmű tervezésében és a tartalomszolgáltatási fejlesztésekben.

A Békés megyei szervezetnél a Bay Zoltán Informatikai Szakközépiskola és Kollégium tanulói számára szerveztek digitális képfeldolgozással kapcsolatos gyakorlati foglalkozásokat.

A Borsod-Abaúj-Zemplén megyei szervezet 2011-ben is megrendezte a „Játssz velünk informatikát!” nevű kisiskolásoknak szánt informatikai versenyt. Ezen kívül a Ricomnet Konferencia megszervezésében is aktív szerepet vállaltak.

A Csongrád megyei szervezet az elmúlt évben is díjazta a számítástechnikai versenyeken sikeresen szereplő diákokat. Ezen kívül szoros együttműködésben vannak partnerintézményeikkel: szegedi Szoftveripari Innovációs Kutató Központ, Informatika Történeti Gyűjtemény, Csongrád Megyei Kereskedelmi és Iparkamara, .net Kompetenciaközpont.

A Gyöngyös városi szervezet a Gyöngyösi Oktatásért és Kultúráért Alapítvánnyal közösen ismét meghirdette a nyári tábort az Informatikai Tehetséggondozó Műhely keretében.

Újabb pályázatot írtak ki általános iskolás korú gyermekek részére a „II. Jót és jobban – tehetséggondozás az alapoktól egy életen át” nevű programon belül.

A Győr-Moson-Sopron megyei szervezet tavalyi első rendezvénye a Smart-Planet filozófiával foglalkozott. A Digitális Fotóklub workshoppal egybekötött rendezvényén - „Amatőr fotózás profi módon” címmel - a Győri Fotóklub meghívott fotóművészei tartottak előadást és bemutatót.

A Széchenyi István Egyetem Informatika Tanszékével közösen szervezték meg az Informatikai Kutatók Szimpóziumát, amelyen számos, az aktuális informatikai eredményeket bemutató előadás hangzott el.

A GIKOF szakmai szervezettel közösen megrendezett Országos Gazdaságinformatikai Konferencia 2011 szervezésében és lebonyolításában a megyei szervezet oroszlánrészt vállalt.

Ezeken kívül előadással egybekötött kirándulást szervezetek Budapestre a Közlekedési Múzeumban megrendezett „DOStalgia, 30 éves a PC” kiállításra és szakmai napra.

A Hajdú-Bihar megyei szervezet 2011-ben is nagy sikerrel rendezte meg a 6. Tavaszköszöntő Informatikus Bált, amely kiváló alkalmat nyújtott arra, hogy egy kellemes esten kötetlen, baráti beszélgetések során megismerhessék egymást az informatikát alkalmazók, felhasználók, szolgáltatók és oktatók.

A Debreceni Egyetem Egyetemi és Nemzeti Könyvtárával együttműködve szervezték meg az Internet Fiestát.

Ezen kívül számos konferenciát szerveztek, vagy vettek részt a megrendezésben: Debreceni Drupal Napok, Térinformatikai Konferencia, Moodle Konferencia, Sztohasztika Konferencia, Informatika a felsőoktatásban, IFIP Software Engineering Konferencia.

A Heves megyei szervezet sikeresen rendezte meg a Nemes Tihamér, illetve a kibővült informatikai OKTV programozói és alkalmazói versenyt regionális szinten. Az előző évek hagyományai szerint 2011-ben is megszervezték a Neumann Napokat az Oracle Academyvel közösen, amelyet egy továbbképző szemináriumsorozat is követett. További fontos esemény volt az Eszterházy Károly Főiskolával közösen tartott megyei tudomány napi rendezvény, valamint a Tech Day, amelyen a Windows újításait és az ezekhez kapcsolódó fejlesztéseket mutatták be.
A Komárom-Esztergom megyei szervezet továbbra is sikeresen működteti a Helyi Infromációs Klubját. Ennek keretében 2011-ben kettő rendezvényre is sor került: „Digitális menetrendek?”, valamint „Helyi tapasztalatok az informatikai és a természettudományi tárgyak oktatásában” címekkel. A Magyar Tudomány Ünnepe 2011 konferenciát az EDOTUS Főiskolával közösen szervezték meg, immár 9. alkalommal. A 2011-es konferencia témája: Összhang – tudomány a gazdaságban és a társadalomban. A rendezvényen kiemelten foglalkoztak a tehetséggondozás kérdéskörével.

Fontosnak tartják, hogy tevékenységüket minél többen megismerhessék, így rendszeresen jelentetnek meg beszámolókat a helyi médiában.

A Paks városi szervezet aktív tagjai 2011-ben is több rangos hazai és külföldi szakmai konferencián vettek részt. Az ott tapasztaltakról a Mi Újság hasábjain számoltak be. 

Továbbá közreműködtek az Energetikai Szakképzési Intézet fennállásának 25 éves jubileumára rendezett kiállítás megszervezésében.

A Piliscsaba városi szervezetnek továbbra is meghatározó tevékenysége a civil szervezetek honapjainak tervezése, valamint segítségnyújtás a jobbá, hasznosabbá tételében. Több középiskolával is felvették a kapcsolatot, a 2011-es évet az előkészítésre használták fel, és két középiskola diákjai, tanárai részvételével a jövő évben beindulhat Piliscsabán egy számítástechnikai szakkör.

A Szabolcs-Szatmár-Bereg megyei szervezet 5. alkalommal rendezte meg a Magyar Ifjúsági Robot Kupát, amely a győztes csapatok számára lehetőséget biztosított a RoboCupJunior világbajnokságon való részvételre. A Kutatók Éjszakáján bemutatkozott a világbajnokságon kiemelkedően szereplő Hungarobot csapat, amelynek nagy motiváló hatása volt a közönségre. A bemutató után többen is jelezték csatlakozási szándékukat a robotika szakkörön való részvételre.

A tudomány napi konferenciájukat is nagy érdeklődés kísérte, valamint továbbra is sikeresen működtetik Linux klubjukat.

A Vas megyei szervezet közreműködött az Info-Savaria rendezvény megszervezésében, továbbá részt vettek a Kereskedelmi és Iparkamara e-Gazdaság Kollégium munkájában.

A Zala megyei szervezet a közösségformálásra helyezi a hangsúlyt, és aktívan tartja a kapcsolatot tagjaival.

i) Ifjúsági program 
Az NJSZT hosszú évek óta kiemelt tevékenységet végez a hazai informatikai tehetséggondozásban, mind a tehetségek felkarolása, mind pedig a tehetséggondozáshoz közvetlenül kapcsolódó események szervezésében. 
Számos szakosztály és területi szervezet támogatja célzottan fiatal kutatók részvételével zajló hazai konferenciák szervezését. Az NJSZT által támogatott programozói versenyek (pl. X: BME 24 órás nemzetközi programozói verseny) szintén nagy népszerűségnek örvendenek a tehetséges informatikus hallgatók körében. Központi szerepet játszik 2012-ben a CEOI, a Közép-Európai Informatikai Diákolimpia, amelynek idén Tata ad otthont az NJSZT főszervezésében. 
2011-ben már 11. alkalommal adományozta az NJSZT tehetséges 35 év alatti fiataloknak kiemelkedő alkotó- és publikációs tevékenységükért a Kemény János díjat, ezúttal Cserfalvi Annamária részére, aki 2001 óta foglalkozik a hallássérültek ECDL jelnyelven történő informatikai oktatásával. 

Az ifjúsági további program célja továbbá, hogy a nem informatikus érdeklődésű fiatalok is korán az információs társadalom tudatos tagjává válhassanak, akik aktívan használják és hasznosítsák az információs technológia legújabb vívmányait a saját érdeklődési és szakterületükön. 
Az ifjúsági program keretében kiemelt figyelmet szánunk arra, hogy a 2012 decemberében nyíló Informatikatörténeti Múzeumban a különböző korosztályú fiatalok is megtalálják azokat a „digitális tárlatokat”, amelyek keretében interaktívan ismerkedhetnek az informatikai hazai és nemzetközi történetével. 
A GIKOF Junior tagozat tevékenysége 
A GIKOF Elnökség 2011-ben is elsődleges feladatának tekintette a fiatal tehetségek gondozását, szakmai/tudományos eredményeik értékelését. 

A Tehetséggondozási program szerves része volt a 2011. május 14-én jelentős hallgatói részvétel mellett nagy érdeklődéssel kísért Fiatal Kutatók Szimpóziuma. A komoly szakmai előadásokkal és vitákkal tarkított rendezvényt (összesen 14 előadás hangzott el), amelyen az előadók (gazdaságinformatikus szakos és doktorandusz-hallgatók) projektjeik és kutatási eredményeik sikereiről számoltak be, a résztvevők hasznosnak minősítették, és hangsúlyozták, mennyire fontos ennek évi rendszeres megszervezése. 

Az elnökség különösen nagy gondot fordított arra, hogy minél nagyobb számban vonjon be a munkába olyan fiatalokat, akik az informatika üzleti alkalmazásai iránt érdeklődnek. A Junior Tagozat a fiatalok olyan közössége, amely jóllehet folyamatosan változó összetétellel, de lelkes és aktív részét képezi a szakmai szervezetnek. Saját szakmai programokat szerveznek, az ország különböző részein tanuló gazdaságinformatikus (GI) hallgatók folyamatos kapcsolatot tartanak egymással, és megvitatják a képzéssel, elhelyezkedéssel kapcsolatos problémáikat. A Széchenyi Egyetem (SZE) és a Pécsi Tudományegyetem (PTE) GI szakos hallgatói 2011-ben is részt vettek az Országos Gazdaságinformatikai Konferencián, ahol a szervezési és lebonyolítási munkában való aktív részvétel mellett külön szakmai délutánt és egyéb programokat is szerveztek. Különösen hasznos volt számukra, hogy személyesen is találkozhattak a szakma legkiválóbb képviselőivel és megismerhették munkáikat, eredményeiket

A GIKOF által a legkiválóbb munkák elismerésére alapított OGIK-díjat a Díjbizottság 2011-ben az országos konferenciára benyújtott cikkek alapján ítélte oda a legjobbaknak. 

A GIKOF és SEFBIS Journal szakfolyóirat 2011 évi kiadásainak példányait az NJSZT tagokon, szerzőkön kívül a hazai könyvtáraknak is megküldték, és elérhetővé tették az I3P (International Professional Practice Partnership) program Task Force valamint az IDIMT’2011 nemzetközi konferencia résztvevői számára.

j) Honlap, szakfolyóirat(ok), alkalmi kiadványok
Az NJSZT napi rendszerességgel frissített honlapja – amely 2011. márciusában megújult -- mind a tagság, mind az informatika, illetve az információs társadalom alapvető kérdései iránt érdeklődők számára kiemelten fontos és mérvadó hírforrás, amely a legaktuálisabb hírekről, eseményekről tudósít, és a tagság számára interaktív fórumot is biztosít a vélemény- és tapasztalatcserére. A honlapon a Társaság saját hírein túlmenően naprakészen tudósít nemzetközi (társ)szervezetek, (ECDL Alapítvány, CEPIS, IFIP, IT STAR) híreiről, újdonságairól, valamint a hazai és nemzetközi szakmai rendezvényekről egyaránt. A honlap használhatóságát és népszerűségét mutatja, hogy a honlapot naponta közel ezer fő látogatja, amelyből 60 % fölötti a visszatérők aránya. Újdonságként került bevezetésre a heti elektronikus hírlevél, mely a honlapunkon található hírekre, rendezvényekre hívja fel a figyelmet, és egyéb aktualitásokról is tájékoztat. A hírlevelet minden NJSZT tag automatikusan megkapja, de ingyenesen is lehet rá feliratkozni a honlapon keresztül.  Szintén a 2011-es évben került újdonságként bevezetésre a havi hírmagazin, mely a szakmai sajtóból készít az olvasók számára színes sajtó-tükröt. Minden számban 20 különböző érdekességről, újdonságról ad hírt. A Hírlevél, a visszajelzések alapján, nagyon sikeres.
Társaságunk számos nemzetközi szervezetben továbbra is Magyarország hivatalos képviselője. Ezeken a csatornákon megszerzett kutatási-fejlesztési eredmények ingyenes szolgáltatásként történő hazai terjesztése (szakmai folyóiratok, könyvek - pl. IEEE CS könyvtár használata - és cikkek formájában) 2011-ben is kiemelt feladat volt. 

A 2007-ben Vámos György szerkesztői nívódíjban részesült hírlevelünk, a "Mi Újság" 2011-ben is tízszer jelent meg. 

Az újság ingyenesen jut el az egyéni és jogi tagoknak, elektronikusan pedig bárki számára hozzáférhető a Társaság honlapján.

Tagtársainknak és jogi tagvállalatainknak szolgáltatásaink részeként továbbra is előfizetjük az IT Business hetilapot.

Társaságunk aktivitásának növekedésével párhuzamosan az NJSZT egyre gyakrabban szerepel a médiában is. A megjelent cikkekről a Mi Újságban adunk rendszeresen áttekintést.
A GIKOF Journal gazdaságinformatikai szakmai folyóirat

A GIKOF szakmai szervezet továbbra is kiemelt feladatnak tekinti tevékenységének, a programoknak a nyilvánosságra hozatalát. Ennek megfelelően különböző fórumokon publikálják, jelentetik meg felhívásaikat, a rendezvények pontos időpontját, a részvételi feltételeket. A nyilvánosságot legegyszerűbben a GIKOF folyamatosan frissített honlapján biztosítják (www.gikof.hu), de a Mi Újság hasábjain, illetve egyéb nyilvános sajtóorgánumokban is tájékoztatták a tagságot a rendezvényeikről. Programjai és határozataik a GIKOF valamint a SEFBIS Journalban is megjelennek, így a szakemberek az ország legkülönbözőbb helyein (felsőoktatási intézmények, kutatóhelyek, könyvtárak, vállalatok, vállalkozások) olvashatnak az eredményeikről.

k) Az NJSZT pályázatot hirdet, díjakat alapít és adományoz, célfeladatok elvégzését jutalmakkal ismeri el, törekszik arra, hogy a diákokat és a fiatal szakembereket bevonja a szakmai közéletbe

Díjak

Az NJSZT által adományozott díjak:

A számítástechnikai kultúra kialakításában, a társadalom informatizálásában elért jelentős eredményeiért Neumann-díjban részesültek:
Dr. Renner Gábor villamosmérnök, kutató, az MTA SZTAKI főmunkatársa, az NJSZT Számítógépes Grafika és Geometria Szakosztályának alapító elnöke. Elsősorban a számítógépes geometria, geometriai tervezés és rekonstrukció területeken ért el hazailag és nemzetközileg is kimagasló, úttörő eredményeket.

Dr. Istenes Zoltán, az ELTE Informatikai Karának docense, az NJSZT Robotika Szakosztályának alapító elnöke. Az elismerést széles körű egyetemi oktatói és kutatói munkájáért, a robotika területén végzett eredményes tevékenységéért kapta.

A számítástudományban, illetve a számítástechnika alkalmazása területén elért kimagasló eredményeikért Kalmár-díjat kaptak: 
Dr. Charaf Hassan, a BME Automatizálási és Alkalmazott Informatikai Tanszékének oktatója, az Informatika Csoport vezetője, aki vezető szerepet tölt be a BME “Kutató Egyetem” pályázatának realizálásában is.

Fóthi Ákos, az ELTE Informatika Karának docense, aki hosszú idő óta meghatározó szerepet játszik a programozás és a programozáshoz kapcsolódó tárgyak kialakításában az Eötvös Loránd Tudományegyetemen.

Tihanyi László, a MorphoLogic cég egyik alapítója és gépi fordítási üzletág vezetője, aki az elmúlt tíz évben munkatársaival megalkotta a MetaMorpho gépi fordító környezetet, jelenleg pedig az iTranslate4.eu nemzetközi gépi fordító portál fejlesztését vezeti.
Tarján-emlékérmet olyan szakemberek kaphatnak, akik a számítástechnika oktatásában, népszerűsítésében mutattak kiemelkedő teljesítményt. Ebben az elismerésben részesültek az idén: 
Hajós Éva, a szekszárdi I. Béla Gimnázium igazgatója, sok éves kiváló tehetségfejlesztő, közösségépítő munkájának méltó elismeréseként;

Helfenbein Henrik, az ELTE Informatikai Karának mestertanára. A kitüntetést elsősorban a fogyatékkal élők esélyegyenlőségét segítő szakmai tevékenységéért kapta.

Szilágyi Bernadette, a Microsoft Magyarország program menedzsere a díjat hivatalos munkáján túli elkötelezett oktatói tevékenységéért, a számítástechnika népszerűsítésért, a civil szervezetek munkájának segítéséért kapta.
Kemény János-díj 35 éven aluli fiataloknak adományozható szakmai alkotó- és publikációs tevékenységük alapján. 
A kitüntetésben 2011-ben Cserfalvi Annamária, az Óbudai Egyetem Neumann János Informatikai Kar Informatikai Rendszerek Intézetének tanszéki mérnöke részesült. Magyarországon ő dolgozta ki és 10 éve sikeresen alkalmazza a számítógép használói ismertek orális és jelnyelvi párhuzamos oktatásának módszertanát: elsősorban hallássérült emberek ECDL-oktatását végzi a számukra általa írt tankönyv segítségével.
Neumann-plakettet azoknak a jeles külföldi, vagy külföldön élő magyar informatikusoknak adományoz az NJSZT, akik munkájukkal hozzájárultak a magyar informatika fejlődéséhez, illetve annak külföldi elismeréséhez.
Az informatikai tudományok területén nemzetközi szinten elért kimagasló tudományos eredményei, oktatói munkássága, valamint a magyar-amerikai tudományos kapcsolatok fejlesztése terén végzett eredményes munkája elismeréseként a díjat idén Dr. Sztipanovits János, a Vanderbilt Egyetem professzora kapta.
Több évtizedes szakmai munkásságáért Életmű-plakettet kapott Dr. Álló Géza, Braun Péter és Pesti Lajos.
Informatikai tehetséggondozás
Az NJSZT közhasznú szervezetként kiemelten fontos feladatának tekinti a tehetséggondozást. Az ezzel kapcsolatos feladatokra hozta létre Tehetséggondozási Szakosztályát, amely elődei nyomán 28 éve szervezi a közoktatásbeli informatikai versenyeket, diákolimpiákat, s a tehetséggondozás egyéb formáit. A gyakorlat bebizonyította, hogy a kezdeti, egy-egy területet érintő versenyek szervezése nem biztosít megfelelő hatást.
A néhány éve elindult a Neumann János Tehetséggondozó Program három pillére: 

· regionális tehetséggondozó foglalkozások szervezése (az ország 10 városában, 3 éven keresztül, évente 8 alkalommal a megye legtehetségesebb 9-11. osztályosai számára), 

· országos tehetséggondozó foglalkozások szervezése (az ország 2-3 városában, évente 6 alkalommal a legtehetségesebb 11-12. osztályosok számára), 

· diákolimpiai válogatóversenyek és felkészítő táborok szervezése (más tantárgyakhoz hasonlóan a válogatóverseny és a felkészítés összekötése, 2 x 1 hetes felkészítéssel).
Mindhárom pillér az eddigi versenyeztetés mellett a felkészítésre is hangsúlyt helyez. 

A 3 éven keresztül tartó regionális (megyei vagy városi, városkörnyéki) szakköröket a Regionális Tehetséggondozó Centrumok szakértő tanárai tartják, amelyekhez segítséget nyújtanak az NJSZT Tehetséggondozási Szakosztály tagjai. A regionális szakkörök szervezői azonosak a Nemes Tihamér OITV Regionális Versenybizottságaival, illetve a Logo OSZTV Regionális Versenybizottságaival.

Az egyes szakköri foglalkozások 4-5 tanóra hosszúak, a résztvevők minden alkalommal egy-egy 12 oldalas könyvecskét kapnak az adott foglalkozás témájáról. A 24 könyvből álló sorozat az NJSZT gondozásában készült el. A tananyag prezentációi az elmúlt évtől kezdve a Tehetséggondozási Szakosztály honlapjáról is letölthetők.

Az elmúlt tanévben 8-10 helyen folyt ilyen felkészítés. A 3 éven keresztül tartó országos szakkört Budapesten (ELTE) tartják az NJSZT Tehetséggondozási Szakosztály tagjai. Az országos szakkört az egyetem 3-5 oktatója szervezi.
Országos versenymozgalom szervezése
A Tehetséggondozási Szakosztálynál folytatódott a korábbi évek kiemelkedő szakmai munkája. A konkrét résztvevői arányokat tekintve a 2011. évi versenyek az alábbiak szerint alakultak:

A 2011. évi, 27. Nemes Tihamér Országos Informatikai Tanulmányi Verseny Programozás kategória három fordulójában az induló létszám 2409 fő 225 iskolából, (ebből 980 diák határon túli versenyző, akik számára minden évben lehetővé tesszük a hivatalos versenyen kívüli részvételt).

A 8. Nemes Tihamér Országos Informatikai Tanulmányi Verseny Alkalmazás kategória két korcsoportjában 375 iskolából összesen 4451-en vettek részt (közülük többen a programozási kategóriában is indultak), idén először határon túli magyar résztvevők is. 

Az NTTV verseny keretein belül 31  regionális versenybizottság működik, mintegy 150-180 fő számítástechnika-tanárból álló szervezői gárdával. A legjobb eredményt elért 20 versenyzőnek az NJSZT minden évben megszervezi az olimpiai válogatót, és felkészítést biztosít a Közép-Európai Informatikai Diákolimpián (CEOI) valamint a Nemzetközi Informatikai Diákolimpiákon (IOI) történő eredményes szereplésre.

Tizennegyedszer indult az NJSZT szervezésében az Országos Logo programozási  verseny általános és középiskolás diákok részvételével - 162 iskola 2334  versenyzője vett részt az első fordulón. A nagy létszám miatt Társaságunk, új helyszínekkel bővítve a versenyt, 29 regionális versenybizottság munkájával szervezte.

l.) Kapcsolatok különféle bel- és külföldi szervezetekkel, Magyarország képviselete nemzetközi tudományos szervezetekben 
IVSZ

Az NJSZT társult tagként működik együtt az Informatikai, Távközlési és Elektronikai Vállalkozások Szövetségével. A sikeres együttműködés következménye az év informatikai újságírója díj közös meghirdetése. Az NJSZT részt vesz az IVSZ oktatási munkacsoportjának tevékenységében, valamint az új szakképzési oktatás kialakításában a digitális írástudás elterjesztése érdekében.
Infotér

Az Informatika a Társadalomért Egyesülettel együtt működik az NJSZT az információs társadalom kiépítésében. A sikeres együttműködés következménye az év informatikai újságírója díj közös meghirdetése, valamint a konferenciák és szakmai munka összehangolása
Nemzeti Tehetségsegítő Tanács

2011. május 11-i ülésén tagjai sorába választotta az NJSZT-t a Nemzeti Tehetséggondozási Tanács. A Nemzeti Tehetség Program megvalósításában, a tehetségbarát társadalom kialakításában vállalt együttműködést az NJSZT hozzáadott értékként az informatikai tehetséggondozást és a szakmai és területi szervezeteink tehetséggondozó programjait. Az együttműködés eredményeként az NJSZT tehetséggondozási tevékenysége bekapcsolódik az országos, sőt a Kárpát-medence egészét átfogó Nemzeti Tehetséggondozási Programba.
Hungarikum Szövetség

2011 május 25-én ünnepélyes közgyűlésen megalakul a Hungarikum Szövetség. A Szövetség célja az örökség, a hagyomány, a tehetségek, korunk magyar minőségi teljesítményei, nemzeti kincsek, hungarikumok ápolása, az értékek teremtése mellett - hazánkban és a világban is - a különösen nagy jelentőségű magyar értékek továbbfejlesztése, népszerűsítése, piacra jutásának elősegítése. Az NJSZT belépésével kifejezi elkötelezettségét a magyar értékek megőrzése és fejlesztése mellett.

A Társaság számos nemzetközi szervezetekben képviseli Magyarországot:
· CEPIS The Council of European Professional Informatics Societies 
· ECDL Alapítvány European Computer Driving Licence Foundation (az Alapítvány 3 tagú Minőségbiztosítási Bizottságának az NJSZT képviselője is tagja.) 

· IFIP International Federation for Information Processing 

· EFMI European Federation for Medical Informatics 

· IEEE  The Institute of Electrical and Electronics Engineers, Inc.
· IEEE CS IEEE Computer Society
· ECCAI European Coordinating Committee for Artificial Intelligence. 

· IMIA International Medical Informatics Association 

· IAPR International Association for Pattern Recognition 

Ezek közül kiemelnénk az alábbi két szervezetet:
CEPIS - The Council of European Professional Informatics Societies 

A Professzionális Európai Informatikai Társaságok Tanácsa (CEPIS) non-profit szervezet, amelynek célja, hogy tudatosítsa az informatika szerepét és hatását a foglakoztatásra, üzleti életre és a társadalom egészére nézve. A szervezetnek 33 országból 37 tagszervezete van, amelyek egymással együttműködve képviselik a jelentős európai intézmények felé a szakma közösen kialakított álláspontjait.  Ezek a célkitűzések természetesen nem kérdőjelezik meg a tagszervezetek non-profit jellegét. 

A CEPIS egyik fő tevékenysége az Európai Számítógép-használói Jogosítvány (ECDL) programon keresztül a digitális írástudás intézményesített keretek közötti terjesztése, elismertetése. 

A CEPIS-ben hazánkat Alföldi István, a Társaság ügyvezető igazgatója képviseli, aki (a nemzetközi ECDL Alapítvány Minőségbiztosítási Bizottságának tagjaként is) aktívan vesz részt a szervezet munkájában, többek között a CEPIS középtávú stratégiájának kidolgozásában.

IFIP – International Federation for Information Processing
Az IFIP-ben hazánkat dr. Raffai Mária képviseli, akit 2009-ben az IFIP főtitkárává választottak. Az IFIP az informatika világának legrangosabb nemzetközi szervezete, amelynek 2011-ben a Társaságnak 49 ország nemzeti számítástechnikai/informatikai társasága volt a tagja, képviselve mind az 5 kontinens szakmai közösségeit. Hazánkat az NJSZT képviseli. 

Az IFIP évente két jelentős értekezletet tart: az egyik az Irányító Testület (IFIP Board) értekezlete rendszerint márciusban, a másik pedig a tagszervezetek képviselőinek a részvételével megrendezett Közgyűlés augusztus-szeptemberben. 
Az IFIP szakmai tevékenységének legfőbb fórumát az informatika különböző szakterületeit képviselő Technikai Bizottságok (Technical Committee ( TC) képezik. Jelenleg 13 TC van, amelyekben hazánkat az NJSZT szakmai közösségeinek legjobbjai képviselik, részt vesznek az egyes TC-k éves értekezletein, és aktív együttműködéssel járulnak hozzá a programok megszervezéséhez és eredményes lebonyolításához. A hazai szakemberek a munkacsoportokban (Working Group ( WG) is aktív szerepet vállalnak. Az egyes TC-k-ben 2011-ben az alábbi szakemberek képviselték hazánkat: Ésik Zoltán., Bíró Miklós, Turcsányi-Szabó Márta, Kovács György, Dibuz Sarolta, Raffai Mária, Maros István,.Dobay Péter, Pataricza András, Futó Iván, Síkné Lányi Cecília és Takács Barnabás.
II. Pénzügyi beszámoló 

A Társaság az alapszabályának, valamint működési szabályzatának rendelkezései szerint Felügyelő Bizottság felügyelete mellett működik. Könyvvizsgáló által auditált mérleggel rendelkezik, működése megfelel a vonatkozó (egyesülési, valamint a közhasznú szervezetekről szóló) törvények előírásainak.
A fent részletezett közhasznú tevékenységek kiadásaihoz 2011-ben az NJSZT

· a központi költségvetéstől céltámogatásként 10.866 eFt-ot, 

· pályázati úton elnyert támogatásként 3.360  eFt-ot, 

· egyéb szervezetektől, valamint magánszemélyektől (1%) 2.955 eFt támogatást kapott; 
Cél szerinti juttatásként szakmai közösségeinek és területi szervezeteinek 10.242 eFt pénzbeli támogatást fizetett ki; 
Vezető tisztségviselőink nem részesültek juttatásokban. 

A Társaság 2011-ben pénzügyileg veszteséges évet zárt, eredménye: -60.398 eFt.

Bár az év pénzügyileg veszteséget mutat, a tervezetthez képest mégis eredményesnek mondható. A tervhez képest a bevételek csak 8%-os csökkenést mutatnak, a költség oldalon ezt a 14%-os megtakarítás mintegy 30 MFt-al alacsonyabb veszteséget realizált a tervezetthez képest. Az eredmények a költségekkel, humán erőforrással való takarékoskodásnak, a Társaság közhasznú tevékenységei között kiemelkedő szerepet játszó informatikai írástudás további terjedésének és a nemzetközi együttműködéseknek köszönhetők, amelyet a korábbi évek sikeres beruházásai alapoztak meg. Így továbbra is biztonságosan folytatható a Társaság közhasznú tevékenysége.
2011-ben az NJSZT 265.990 eFt bevételt realizált. 

A Társaság pénzeszközei 850.056 eFt záró értéket mutatnak. 

A Társaság likviditása jó, a követelések megfelelő módon fedezik a kötelezettségeket. 

A Társaság 2011. évi közhasznú tevékenységéről készült fenti beszámolón túl mellékelten közzéteszi a törvény által előírt tartalommal készített, auditált éves mérlegét és eredménykimutatását.
Az NJSZT testületi jelentései, üléseinek időpontjai, határozatai nyilvánosak, azokba bárki betekinthet, saját költségére másolatot készíthet. A tevékenység, gazdálkodás főbb adatai nyilvánosak, a honlapon (www.njszt.hu) bárki megtekintheti.

Budapest, 2011. május 19.
NJSZT Közgyűlése
1. sz. melléklet: az NJSZT 2011. évi mérlege és eredmény kimutatása

